section_heading: Promjene (1997. — 2002.)
paragraph_text: Rast momčadi nastavio se u sezoni 2000./01., iako je Lightning ponovno završio sezonu na pretposljednjem mjestu. Sastavu je priključen Brad Richards, Lecavalierov suigrač iz juniorskih dana, koji je u svojoj prvoj sezoni osvojio naslov najbolje novopridošlice lige s 21 pogotkom i 41 asistencijom. Lecavalier je nastavio s odličnim izdanjima, a Modin je pozvan na „all-star” tjedan u Denveru. Tamo je Šveđanin osvojio naslov igrača s najjačim udarcem; pločicu je uputio u praznu mrežu brzinom od 164,3 km/h. Dan poslije, u revijalnoj utakmici zvijezda, podijelio je četiri dodavanja za gol. Martin St. Louis skupio je 40 bodova u svojoj debitantskoj sezoni. Odličnim potezom uprave pokazat će se dovođenje Nikolaja Habibulina, izvanrednog ruskog vratara. Iako je prvotno trebao otići u Rangerse iz Phoenixa, taj dogovor je propao, a direktor Dudley osobno je otputovao u Arizonu dogovoriti uvjete s Rusom i njegovim klubom. Usred te sezone John Tortorella zamijenio je Ludzika na mjestu trenera, započevši time svoje dugogodišnje upravljanje momčadi.<ref>[http://lightning.nhl.com/club/page.htm?id=50239 Pregled sezone 2000./01. — nhl.com] Sljedeća sezona, 2001./02., pokazala se šestom zaredom bez playoffa, no momčad je nastavila s uigravanjem i predanim radom. Martin St. Louis slomio je nogu u 47. utakmici, pridruživši se time već podužem popisu ozlijeđenih Lightninga. Dudley, koji je upravi jamčio doigravanje prije početka sezone, dobio je otkaz kad je postalo jasno kako ni te godine neće biti ništa od toga. Na mjesto glavnog direktora postavljen je njegov dotadašnji zamjenik, Jay Feaster. Druga trzavica u momčadi bila je oduzimanje kapetanske uloge Lecavalieru zbog odugovlačenja oko produženja ugovora. Trener Tortorella nije dopuštao da momčad ispašta zbog igračeva hira. Na kraju svoje desete sezone u NHL-u, klub iz Tampe obilovao je talentiranim mladićima koji uskoro znatno podižu kvalitetu svoje igre.